钦定古今图书集成/明伦汇编/官常典/第236卷 > 梁肃
## 钦定古今图书集成/明伦汇编/官常典/第236卷 > 梁肃

按《金史》本传：“肃字孟容，奉圣州人。自幼勤学，夏夜读
书，往往达旦，母葛氏常灭烛止之。天眷二年，擢进士
第，调平遥县主簿，迁望都绛县令。以廉入为尚书省
令史，除定海军节度副使，改中都警巡使，迁山东西
路转运副使。营治汴宫，肃分护役事，摄大名少尹。正
隆末，境内盗起，驱百姓平人陷贼中不能自辨者数”
千人，皆系大名狱。肃到官，考验得其情，谳出者十八
九。大定二年，宛平赵植上书曰：“顷者正隆任用阉寺，
少府少监兼上林署令胡守忠，因缘巧幸，规取民利。
前蓟州刺史完颜守道、前中都警巡使梁肃，勤恪清
廉，愿加进擢。”于是守忠落少监，守道自滨州刺史召
为谏议大夫，肃中都转运副使，改大兴少尹。肃上疏
言：“方今用度不足，非但边兵耗费而已。吏部以常调
除漕司僚佐，皆年老资高者为之，类不称职。臣谓凡
军功、进士、诸科、门荫人，知钱谷利害，能使国用饶足
而不伤民者，许上书自言，就择其可用，授以职事。每
五年委吏部通校有无水旱屯兵，视其增耗而黜陟
之。”自汉武帝用桑弘“羊，始立榷酤法，民间粟麦岁为
酒所耗者十常二三，宜禁天下酒曲，自京师及州郡
官务，仍旧不得酤贩出城，其县镇乡村，权行停止。”不
报。三年，坐捕蝗不如期，贬川州刺史，削官一阶，解职。
上御便殿，召左谏议大夫奚吁、翰林待制刘仲诲、秘
书少监移剌子敬访问古今事，少间，吁从容请曰：“梁
肃材可惜，解职太重。”上曰：“卿言是也。”乃除河北东路
转运副使。是时，窝斡乱后，兵食不足，诏肃措置沿边
兵食，移牒肇州北京广宁盐场，许民以米易盐，兵民
皆得其利。四年，通检东平、大名两路户籍，物力称其
平允。他使者所至，皆以苛刻增益为功，百姓诉苦之。
朝廷敕诸路以东平、大名通检为准，于是始定。七年，
父忧去官，起复都水监。河决李固，诏肃视之。还奏：“决
河水六分，旧河水四分。今障塞决河，复故道为一，再
决而南则南京忧，再决而北则山东、河北皆可忧。不
若止于李固南筑堤，使两河分流，以杀水势便。”上从
之。改大理卿。尚辇局本把石抹阿里哥与钉校匠陈
外儿共盗宫中造车银钉叶肃以阿里哥监临，当首
坐；他寺官以陈外儿为首，抵死。上曰：“罪疑惟轻，各免
死，徒五年，除名。”于时东京久不治，上自择肃为同知
东京留守事。迁中都都转运使，转吏部尚书。上疏论
台谏，其大旨谓：“台官自大夫至监察，谏官自大夫至
拾遗，陛下宜亲择，不可委之宰相，恐树私恩，塞言路
也。”上嘉纳之。复请奴婢不得服罗，上曰：“近巳禁奴婢
服明金矣，可渐行之。”肃举同安主簿高旭除平阳酒
使，肃奏曰：“明君用人，必器使之。旭儒士，优于治民，若
使坐列肆，榷酒酤，非所能也。臣愚以为诸道盐铁使
依旧文武参注，其酒税使副，以右选三差俱最者为
之。”上曰：“善。”改刑部尚书。宋主屡请免立受国书之仪，
世宗不从。及大兴，尹璋为十四年正旦使，宋主使人
就馆，夺其书而重赂之。璋还，杖一百五十，除名，以肃
为宋国详问使。其书略曰：“盟书所载，止于帝加皇字，
免奉表称臣、称名、再拜，量减岁币，便用旧仪，亲接国
书。兹礼一定，于今十年。今知岁元国信使到彼，不依
礼例引见，辄令迫取于馆，侄国礼体当如是耶？往问
其详，宜以诚报。”肃至宋，宋主一一如约，立接国书。肃
还，附书谢，其略曰：“侄宋皇帝谨再拜致书于叔《大金
应天兴祚钦文广武仁德圣孝皇帝》阙下：惟十载遵
盟之久，无一毫成约之违。独顾礼文，宜存折衷。矧辱
函封之贶，尚循躬受之仪。既俯迫于舆情，尝屡伸于
诚请。因岁元之来使，遂商确以从权。敢劳将命之还，
先布鄙悰之恳，自馀专使肃控请。祈肃还”至泗州，先遣都管、赵王府长史驼满蒲马入奏，世宗大喜，欲以
肃为执政，左丞相良弼曰：“梁肃可相，但使宋还即为
之，宋人自此轻我矣。”上乃止。久之，为济南尹，上疏曰：
“刑罚世轻世重，自汉文除肉刑，罪至徒者带镣居役，
岁满释之。家无兼丁者加杖准徒。今取辽季之法，徒
一年者杖一百，是一罪二刑也。刑罚之重，于斯为甚。
今太平日久，当用中典，有司犹用重法，臣实痛之。自
今徒罪之人，止居作，更不决杖。”不报。未几，致仕，起复
彰德军节度使，召拜参知政事。上谓侍臣曰：“梁肃以
治入异等，遂至大任，廉吏亦可以劝矣。”肃奏：“汉之羽
林，皆通《孝经》，今之亲军，即汉之羽林也。臣乞每百户
赐《孝经》一部，使之教读，庶知臣子之道，其出职也，可
知政事。”上曰：“善人之行，莫大于孝，亦由教而后能。”诏
与护卫俱赐焉。复上奏曰：“方今斗米三百，人已困饿，
以钱难得故也。计天下岁入，二千万贯以上，一岁之
用馀千万。院务坊场及百姓合纳钱者，通减数百万。
院务坊场可折纳谷帛，折支官兵俸给，使钱布散民
间，稍稍易得。”上曰：“悬欠院务许折纳可也。”肃上疏论
生财舒用八事：一曰罢随司通事；二曰罢酒税司杓
栏人；三曰天水郡王本族已无在者，其馀皆远族，可
罢养济；四曰裁减随司契丹吏员；五曰罢榷醋，以利
与民；六曰量减盐价，使私盐不行，民不犯法；七曰随
路酒税许折纳诸物；八曰今岁大稔，乞广籴粟麦，使
钱货流出。上曰：“赵氏养济一事，乃国家美政，不可罢。
其七事，宰相详议以闻。”上又曰：“朕在位二十馀年，鉴
海陵之失，屡有改作，亦不免有谬戾者，卿等悉心奏
之。”肃论正员官被差权摄官有公罪，及正“员还任，皆
准去官勿论，往往其人苟且，不事其事。乞于县令中
留十人备差，无差正员官。”上曰：“自今权摄有公罪，正
员虽还而本职未替者，勿以去官论之。”肃曰：“诚如圣
旨。”肃与宰相奏事，既罢，肃跪而言曰：“四时畋猎，虽古
礼，圣人亦以为戒。陛下春秋高，属时严寒，驰骋于山
林之间，法宫燕处，亦足怡神，愿为宗社自重，天下之
福也。”上曰：“朕诸子方壮，使之习武，故时一往尔。”同知
震武军节度使邓秉钧陈言四事，其一言外多阙官，
及循资拟注不得人。上以问宰相，张汝弼曰：“循资格
行已久，仍旧便。”肃曰：“不然。如亡辽固不足道，其用人
之法，有仕及四十年无败事，即与节度使，岂必循资
哉！”上曰：“仕四十年已衰老，察其政迹善者升之，后政
再察之善又升之。如此可以得人，亦无旷事。”肃曰：“诚
如圣训。”肃论盗贼不息，请无禁兵器，上曰：“所在有兵
器，其利害何如？”肃曰：“他路则已，中都一路上，农夫听
置之，似乎无害。”上曰：“朕将思之。”凡使宋者，宋人致礼
物，大使金二百两，银二千两，副使半之，币帛杂物称
是。及推排物力，肃自以身为执政，昔尝使宋，所得礼
物多，当为庶民率先，乃自增物力六千馀贯，论者多
之。二十三年，肃请老，上谓宰臣曰：“梁肃知无不言，正
人也。卿等知而不言，朕实鄙之。虽然，肃老矣，宜从其
请。”遂再致仕。诏以其子汝翼为阁门祗候。二十八年，
薨，谥正宪。